梅尧臣
寤寐谣
日月昼夜明，中匿暗霭物。
前世有奇疾，五日瞑未殁。
大夫家臣惧，鹊来视之脉不汨。
尝闻秦缪公，奄奄往帝所，
甚乐岂苍卒。及乎七日寤，
事与此无咈。果然踰二日，
觉语汝忽忽。从帝游钧天，
天乐声扬动心骨。有熊欲援我，
我时不敢咄。帝命我射之，
熊死羆来突。又射又死罴，
帝喜笑嗢嗢。二笥皆有副，
拜赐未及发。见儿在帝侧，
帝属翟犬一。曰俟子壮与，
虽得都未悉。复思古虞舜，
勋德如白日。将以其胄女，
而为七世匠。是时薰安于，
受言藏既密。遂陈鹊所云，
锡田嘉彼术。他日驾四牡，
桓桓兵卫出。矫立道上人，
不避从者叱。愿言谒主君，
见子光隘溢。请君去左右，
且闻君始疾。臣实在帝傍，
颇有良可诘。诘见我何为，
见君射熊罴，命中皆不失。
是且曷谓然，晋难其可述。
赐笥与属犬，解讲见终必。
问姓欲以官，欻怳不见质。
姑布子卿能相人，翟婢贱儿真将帅。
驰上常山得宝符，主君自此知无恤。
北登夏屋邀大王，铜枓厨人击王卒。
夫子姊呼天，摩笄自杀向山窟。
今传所死山，摩笄名不没。
其後竹书留两节，丹砂写素智氏灭。
呜呼人事非偶然，满饮琉璃耳方热。